SKRIFTLIG FORESPØRGSEL E-0924/01

af Jorge Moreira Da Silva (PPE-DE) til Rådet

(29. marts 2001)

Om: Direktiv om vedvarende energiformer

På Kyoto-konferencen forpligtede Den Europæiske Union sig til mellem 2008 og 2012 at reducere sin udledning af drivhusgasser med 8 % i forhold til 1990. I mellemtiden har der været en meget negativ udvikling i udledningen af drivhusgasser i de fleste medlemsstater. Situationen er så alvorlig, at Det Europæiske Miljøagentur (EEA) for nylig har beregnet, at der i 2010 vil have været en stigning på 6 % i drivhusgasserne i Den Europæiske Union.

IPCC (Det Mellemstatslige Panel om Klimaændringer) fremsatte i februar i år nogle virkeligt skræmmende prognoser med hensyn til, hvilken klimaændringer udledningen af drivhusgasser vil føre til. IPCC har nemlig beregnet, at vi i år 2010 vil have fået en temperaturstigning på 5 °C på jorden.

Kommissionen forelagde i 2000 en grønbog, som fastlægger grundlaget for en europæisk ordning for handel med emissioner af drivhusgasser. Denne ordning, som skulle træde i kraft fra og med 2005, har den ubestridelige fordel, at den ved hjælp af markedskræfterne giver en reduktion af drivhusgasserne til lavere omkostninger. Den Europæiske Union har imidlertid altid - og med rette - fremhævet, at fleksible foranstaltninger (såsom handel med emissioner af drivhusgasser) skal være et supplement til politikkerne og foranstaltningerne, uden at der skal være tvivl om, at disse kommer i første række. Den vigtigste af alle disse politikker og foranstaltninger er fremme af de alternative energiformer.

Kommissionen har for nylig forelagt et direktiv, som opstiller tal for de mål, der skal opnås med hensyn til fremme af vedvarende energiformer. Til trods de positive aspekter ved dette initiativ er visse medlemsstater i øjeblikket i tvivl om, hvorvidt det er nødvendigt at gøre disse mål bindende.

Opfyldelse af de mål, der fastsættes i direktivet om vedvarende energiformer, ville bidrage med 50 % af den samlede reduktion, som Den Europæiske Union forpligtede sig til i Kyoto.

Rådet bedes i denne forbindelse besvare følgende spørgsmål:

1. Hvad er Portugals holdning til de mål, der er fastsat i direktivet om vedvarende energiformer (i betragtning af, at Portugal er et af de lande, som har haft den mest negative udvikling i udledningen af drivhusgasser)?

2. Hvilke politiske virkninger vil det få i forbindelse med de særdeles vanskelige forhandlinger, der forestår på COP6bis-konferencen, hvis det besluttes, at de mål, der opstilles i direktivet om vedvarende energiformer, ikke skal være bindende?

Svar

(16. juli 2001)

Med hensyn til det første af de spørgsmål, der er indeholdt i det ærede parlamentsmedlems forespørgsel, skal det understreges, at Rådet principielt ikke kommenterer enkelte medlemsstaters holdninger.

For så vidt angår andet spørgsmål skal det blot fastslås, at Rådet fortsat indtager en fast holdning med hensyn til de reduktionsmål for EU, der blev fastsat i Kyoto. Som Rådet gentagne gange har erklæret, vil reduktionen blive foretaget ved hjælp af politikker og foranstaltninger både på EF-plan og nationalt plan og i overensstemmelse med EU's byrdefordelingsaftale; disse spørgsmål behandles for tiden i Rådet, og der tages særligt hensyn til de igangværende diskussioner i IPCC.